b'\n_START_ARTICLE_\nAskvinci\n_START_PARAGRAPH_\nAskvinci so bili pripadniki pomembne plemi\xc5\xa1ke dru\xc5\xbeine, ki je imela od srede 11. stoletja naprej in v za\xc4\x8detku 12. stoletja velik vpliv v Savinjski krajini in Podravski krajini, prisotni pa so bili tudi na Kranjskem. Utemeljitelj te rodbine je bil Askvin, eden od odvetnikov Heme Sel\xc5\xa1ko-bre\xc5\xa1ke. Potomec Starkhand I. je bil okrog 1103 mejni grof v Savinjski krajini, potem pa je rodbina zaradi rivalstva s Spanheimi do\xc5\xbeivela naglo propadanje.\n_START_SECTION_\nVzpon Askvincev\n_START_PARAGRAPH_\nAskvin je svojo kariero zgradil kot verjetni sorodnik Heme Sel\xc5\xa1ko-bre\xc5\xa1ke in kot njen odvetnik oziroma kot odvetnik njenega mo\xc5\xbea Viljema II.- in sicer za samostan Krka. Po smrti Viljema II. in njegovih dveh sinov je ovdovela Hema del velike dedi\xc5\xa1\xc4\x8dine prepustila sorodnikom, med drugim tudi Askvinu. Askvinska rodbina je imela v svojih rokah dele Savinjskega ozemlja  in tako je bil Askvinov vnuk Starkhand II. okrog leta 1103 mejni grof v Savinjski krajini, \xc5\xbee prej pa odvetnik kr\xc5\xa1ke cerkve.\n_START_SECTION_\nZaton Askvincev\n_START_PARAGRAPH_\nZa \xc4\x8dasa Starkhanda II. se je v nem\xc5\xa1kih de\xc5\xbeelah med cesarjem in pape\xc5\xbeem vnel boj za investituro. V nasprotju s Spanheimi so se tedaj Askvinci zna\xc5\xa1li na udaru, saj so podpirali cesarjevo stran: posledice politi\xc4\x8dnega preobrata so bile za njih najverjetneje katastrofalne- verjetno so izgubili skoraj celotno posest, ki naj bi jo prevzeli Spanheimi, zavezniki salzbur\xc5\xa1kega nad\xc5\xa1kofa Konrada I. Med drugim jih je Bernard Mariborski leta 1106 pregnal iz Dravske pokrajine. Askvinci so se \xc5\xa1e nekaj \xc4\x8dasa obdr\xc5\xbeali na Kranjskem, kjer je deloval Starkhandov brat grof Wergand, ki je bil pred letom 1131 tudi odvetnik kr\xc5\xa1ke cerkve.  Wergand je imel sinove Henrika Prisa, Dietrika in Majnhalma ter h\xc4\x8dero Hemo, ki je bila poro\xc4\x8dena z grofom Wolfradom.\n_START_SECTION_\nAskvinci in Celjski grofje\n_START_PARAGRAPH_\nStarkhand II. in Wergand sta imela \xc5\xa1e brata grofa Ulrika. Ker se Askvinci v 11. stoletju nahajajo pribli\xc5\xbeno na istem obmo\xc4\x8dju, kjer v 12. stoletju sre\xc4\x8damo Savinjske oziroma \xc5\xbdovne\xc5\xa1ke gospode, se zdi precej verjetna hipoteza o askvinskem poreklu Celjskih grofov in po Kronesu naj bi bili \xc5\xbdovne\xc5\xa1ki oziroma Celjski prav potomci leta 1103 poslednji\xc4\x8d omenjenega askvinovca Ulrika, sina Starchanda II.'